《绍熙庚戍十月偕赵仲宗舜和潘谦之曾鲁仲游九》
宋代·黄榦

大溪章溪溪水清，上寮下寮山路平。
三山屹立相犄角，百里连亘如长城。
仰干云霄不盈尺，俯视天高浮寸碧。
闲云吞吐溢涧谷，飞泉喷洒下石壁。
中有一山名芙蓉，端冕正色群山空。
望之可敬不可慢，僧言直与衡岳同。
坡陀突兀作云洞，虎豹蹲踞栖鸾凤。
闻道前山开辟日，曾住浮屠几千众。
我来已作五日行，皇天一雨复一晴。
穹林杳霭非人世，手接群仙上玉京。
晓来更向山前去，忽到山翁栖隐处。
却忆桃源洞里人，日出洞销忘旧路。